# La Chasse des dames d’amour, avec la reformation des filles de ce temps/La Chasse des dames d’amour
## LA CHASSE DES DAMES d’Amour, auec la reformation des filles de ce temps.

es Dames de Paris (ie dis celles qui ſont ſous la charge commune du grand Viſiteur Monſieur Bidault ſont aſſemblées depuis deux iours en la terre de Conflanc, pour la determiner de quelque choſe : Ie ne ſçay ſi elle eſt bonne, ou mauuaiſe. Il eſt vray que le grand Ariſtote en ſes commentaires ſur l’Apocalipſe a dit en termes aſſez cogneus, que non eſt malitia ſuper malitia mulieris, quelques vns m’ayant voulu perſuader que c’eſtoit pour reprimer ſa hardie ſentence de Herodote, qui diſoit que la femme deſpoüllant ſa chemiſe, auſſi deſpoüilloit la honte, elles ſe deſpoüillant plus de cinquante fois le iour : & dés leurs ieuneſſes, il ne leur ſeroit donc rien demeuré de vergongne. Vn autre m’a dit que le ſubiet de leur aſſemblée eſtoit de crainte de venir groſſes, n’allant plus ad tricandum, que in pondere, numero & menſura, & que ce qui les empeſche que le poulet n’eſcloſt, c’eſt à force de leur battre le deuant. La niepce de defuncte Madame du Moulin, (d’heureuſe memoire) ſe leua, & dit qu’il y auoit du peril, & que ſa tante luy auoit enſeigné ceſte leçon : Vn ieune Gaudelureau me dit hier, que le ſubiet de leur congregation a eſté pour condamner les femmes de Lemnos, leſquelles par vne rage & deſpit forcené enſeuelirent les hommes, & les mirent au lieu des morts, les ayant tous tuez ; mais qu’elles vouloient les faire viure, & appreſteroient des chambres baſconnieres, eſquelles il n’entre que les &c. Alors il s’en leua vne nommée Perruchon, qui demeure en la ruë percée, qui dit tout hautement, qu’elle n’auoit plus de tapiſſerie de deuant, ny tappiſſerie de derriere ; & que c’eſtoit grand pitié, qu’elle eſtoit deuenuë depuis que le Roy eſt parti, & que Monſieur Bidault a faict amas de tant d’hommes, non comme les Maſſagates, qui ſe mangent, faute de chaſſe, mais comme la perdrix, qui ſe nourrit de ſes plumes : & que par ſa foy luy eſtoient paſſez par dedans le ventre, ſans s’eſtrangler, cottes cotillons robbes des Dimanches, & qu’elle eſtoit preſte de prendre le baſton de la Confrairie de Iob, & s’aſſeoir ſur ſon fumier. Vne vieille nommée Madame de Laid Harnois, voulut faire la Philoſopheſſe, diſant, Nous ne ſommes icy amaſſées pour faire regiſtre de vos plaintes : car s’il falloit regarder à la pitié, il m’en prend bien plus au cul, & de plus vieilles, qu’à vous : Mais diſcourons du ſubiect qui nous meine : Ie vous dis que natura abhorret vacuum, & que c’eſt vne maxime où il faut mettre piece, & bien toſt. Toutes reſpondirent, Amen, Amen, Amen : & ſe deſmenant, frappant leurs mains de ioyes, dirent : Voilà où il nous touche, c’eſt le nœud qu’il faut deſnoüer : ô la braue femme ! aduiſons icy deſſus ce que nous reſoudrons. Elles eſtoient plus de cinquante mille : de prendre la voix de chacune, il n’y auoit moyen : mais les laides putains, id eſt, Les deputées dirent d’vne voix, qu’il falloit eſcrire au grand intendant des harnois, nommé Monſieur Bidault, que s’il ne faiſoit ces viſites ordinaires, les Chirurgiens, palfreniers d’eſcurie à poulains, perdroient beaucoup, & les autres leur droict, ſans conter ceux qui auront le tort : Les voilà toutes emmenées & faction pour ceſte lettre, apres la concluſion priſe du deſſein qu’elles auoient : mais il y eut bien de la diſpute qui ſeroit l’eſcriuaine de la lettre d’vne telle conſequence : Dame Charlotte s’y preſenta, diſant qu’elle auoit bonne main, & bien aſſeurée : car elle auoit eſté menée d’vn qui enſeignoit l’eſcriture, & qui meſme auoit ſi long-temps praticqué auec luy, qu’apres auoir mangé les reuenus du ſcribe, pluſieurs fois luy auoit paſſé la plume au corps. Helene de beau trou, qui demeure à l’enſeigne de tout vents, ſe preſenta, & dit qu’elle auoit auſſi bon maniement de corps que de main, & qu’elle auoit manié des plumes, & groſſes & menues, autant que pas vne, ſans leur faire tort. Voicy arriuer Dame Peruchon, qui demeure à l’enſeigne de l’enuieux, laquelle proteſta que ce n’eſtoit le tout d’auoir bonne main, bon branlement de corps, ny d’auoir manié ſouuent la plume : que les plus viſitées en ceſte art ne ſont pas les plus ſeures : mais qu’il falloit faire eſlection de quelqu’vne de la trouppe qui euſt du papier bien licé, vny & blanc : & que pour elle, elle tendroit touſiours le parchemin, eſcriuiſt qui voudroit, ſur telle diſpute. Damoiſelle Iacquette parut, diſant qu’il luy conuenoit ex nomine d’eſtre la ſcribe, d’autant que le ſubiet de leur aſſemblée eſtoit pour acquerir, & ne perdre plus : L’aſſemblée conclud pour elle à l’inſtant, & tirant ſon grand, priſt la plume, traçant les doléances du Con non tenu.
MONSIEVR & grand Viſiteur, Toutes les Dames de la grande & ample Confrairie du grand Habita-vit, vous coniurent par le pain qu’elles mangent, faute de chair que la preſente receue, vous preniez la poſte, car le trot & amble dominent icy, afin de mettre ordre à leur renuitaillement, eſtant ſi fort affamées, qu’il n’eſt beſoin de chercher pour ſecourir leurs neceſſitez, perdrix, chappons, ny autres viandes
boudins, ceruelats, pour emplir les concauitez, puis que nature noſtre bonne mere les reiette & abhore, nous coniurons tous les bons piquiers con-battans venir auec vous : pour les Arquebuſiers, Halbardiers, niantes. Depechez de venir, ou il baſte mal pour nous : que ſi vous manquez dans vn mois, nous deliberons d’aller toutes aux filles repenties. Eſcrit à Paris, au lieu ſuſnommez, par